**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

Pe rolul Parchetului de pe lângă Judecătoria Galaţi s-a constituit, la data de 01.08.2011,  o cauză penală având ca obiect vătămarea corporală a numitului B.G. (vărul pugilistului Lucian Bute). Ca urmare a faptului că examinarea medico –legală a conturat existenţa unui traumatism cranio - cerebral grav cu contuzie cerebrală, fractură occipitală şi traumatism facial, ce i-au pus în primejdie viaţa, prin ordonanţa din data 02.08.2011,  procurorii Parchetului de pe lângă Judecătoria Galaţi au dispus declinarea competenţei de soluţionare a cauzei în favoarea Parchetului de pe lângă Tribunalul Galaţi.

 La acest parchet se efectuează, în prezent, cercetări sub aspectul săvârşirii infracţiunii de tentativă de omor calificat, urmând ca procurorul de caz, împreună cu lucrători de poliţie judiciară din cadrul Inspectoratului de Poliţie Judeţean Galaţi – Serviciul Investigaţii Criminale, să desfăşoare actele de urmărire penală în vederea lămuririi tuturor împrejurărilor cauzei şi stabilirii răspunderii judiciare.